KYK: Vlieënde Khawaja kasty Kohli! | Netwerk24
KYK: Vlieënde Khawaja kasty Kohli!
06 Desember 2018 07:33
Die Aussies vier Donderdag die paaltjie van Indië se kaptein, Virat Kohli. Foto: Getty Images
Virat Kohli se langverwagte eerste kolfbeurt in die toetsreeks tussen Indië en Australië is Donderdag op briljante wyse deur ’n vlieënde Usman Khawaja kortgeknip.
Indië se kaptein is uit vir drie op die eerste oggend van die eerste toets in Adelaide danksy ’n ongelooflike poging deur Khawaja in die gangetjie.
Kohli, die besoekers se meesterkolwer wat in Australië aangeland het met ’n toetsgemiddeld van 54.57, kon slegs 16 balle trotseer voordat hy ’n wyerige aflewering van Pat Cummins probeer dryf het. Die bal het sy kolf se buiterand getref en getrek in die rigting van Khawaja se uitgestrekte linkerhand.
Die paaltjie het Indië op 19/3 gelaat nadat Kohli die loot gewen het en gekies het om te kolf.
Khawaja se akrobatiese poging volg op ’n onstuimige paar dae in sy lewe nadat sy broer Dinsdag in die hof in Sydney verskyn het omdat hy na bewering ’n mededinger in ’n liefdesdriehoek by vals terreuraanvalle geïnkrimineer het.
Arsalan Khawaja (39) is in ’n ondersoek deur Nieu-Suid-Wallis se terrorisme-eenheid in hegtenis geneem nadat hy glo voorgegee het Mohammad Kamar Nizamdeen (25) beplan aanvalle op invloedryke mense. Dit het tot Nizamdeen se inhegtenisneming gelei.
Meer oor: Virat Kohli | Toetskrieket | Usman Khawaja
KYK: Kohli se kolf doen die praatwerk
Liefdesdriehoek steel kollig voor kriekettoets
Poniekoerant dryf spot met Kohli-hul
Virat Kohli, ’n handelsnaam in eie reg